KORXONALARDA XALQARO STANDARTLARGA MUVOFIQ BOʻLGAN SIFATNI BOShQARISh TIZIMLARINI JORIY ETISh BOʻYIChA QOʻShIMChA ChORA-TADBIRLAR TOʻGʻRISIDA
(resolution, 2009-06-19)

Mamlakatimizda ishlab chiqarilgan mahsulotlar va koʻrsatiladigan xizmatlarning raqobatbardoshliligini oshirish, respublikaning eksport salohiyatini koʻpaytirish va tashkilotlarda xalqaro standartlarga muvofiq boʻlgan sifatni boshqarish tizimlarini joriy etish yuzasidan nazarda tutilgan chora-tadbirlar bajarilishini taʼminlash maqsadida Vazirlar Mahkamasi qaror qiladi: 1. Vazirlar Mahkamasining “Korxonalarda xalqaro standartlarga muvofiq boʻlgan sifatni boshqarish tizimlarini joriy etish chora-tadbirlari toʻgʻrisida” 2004-yil 22-iyuldagi 349-son qarorini bajarish yuzasidan 1-ilovaga* muvofiq 25 ta korxonada sifatni boshqarish tizimlari joriy etilganligi va sertifikatlashtirilganligi maʼlumot uchun qabul qilinsin. 2. 2-ilovaga* muvofiq xoʻjalik birlashmalari va korxonalarning ularda xalqaro standartlarga muvofiq boʻlgan sifatni boshqarish tizimlari joriy etilishi muddatlari haqidagi takliflariga rozilik berilsin. 3. Sifatni boshqarish tizimlari joriy etilishini muvofiqlashtirish boʻyicha maxsus ishchi guruhning yangilangan tarkibi 3-ilovaga muvofiq tasdiqlansin. 4. Belgilansinki: sifatni boshqarish tizimlarini ishlab chiqish va joriy etish uchun maslahatchini jalb etish ochiq tanlov asosida amalga oshiriladi; sifatni boshqarish tizimlarini sertifikatlashtirish qonun hujjatlarida belgilangan tartibda akkreditatsiyadan oʻtgan sertifikatlash organlari tomonidan amalga oshiriladi; davlat ehtiyojlari uchun mahsulot xarid qilishda tender savdolarini oʻtkazishda boshqa koʻrsatkichlar teng boʻlganda sifatni boshqarishning sertifikatlashtirilgan tizimiga ega boʻlgan mamlakatimiz yetkazib beruvchilariga ustunlik beriladi; ushbu qarorning 2-ilovasiga zarurat boʻlganda oʻzgartirish va qoʻshimchalar tegishli manfaatdor idoralar, xoʻjalik birlashmalari va korxonalarning takliflari asosida Sifatni boshqarish tizimlari joriy etilishini muvofiqlashtirish boʻyicha maxsus ishchi guruhning qarori bilan kiritiladi. 5. Korxonalarning rahbarlariga sifatni boshqarish tizimining muvofiqligi toʻgʻrisidagi sertifikat olinganidan soʻng tizimni joriy etishda ishtirok etgan xodimlarni lavozim maoshining oʻn baravarigacha miqdorda bir yoʻla mukofotlash tavsiya etilsin. 6. Vazirlar Mahkamasining “Korxonalarda xalqaro standartlarga muvofiq boʻlgan sifatni boshqarish tizimlarini joriy etish chora-tadbirlari toʻgʻrisida” 2004-yil 22-iyuldagi 349-son qaroriga 4-ilovaga muvofiq oʻzgartirishlar kiritilsin. 7. Oʻzbekiston Respublikasi Moliya vazirligi, Iqtisodiyot vazirligi, Davlat soliq qoʻmitasi, Davlat bojxona qoʻmitasi Oʻzbekiston Respublikasi Adliya vazirligi bilan birgalikda ikki oy muddatda idoraviy normativ hujjatlarni ushbu qarorga muvofiqlashtirsinlar. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari E.R. Shoismatov zimmasiga yuklansin. 1. 1-band hamda 1 va 2-ilovalar oʻz kuchini yoʻqotgan deb hisoblansin. 2. 3-bandning birinchi xatboshidagi “2-ilovaga muvofiq tarkibda” soʻzlari chiqarib tashlansin. 3. 5-banddagi “Sinov laboratoriyalari tomonidan chetdan olib kelinadigan” soʻzlari “Sinov laboratoriyalariga ega boʻlgan korxonalar tomonidan chetdan olib kelinadigan” soʻzlari bilan almashtirilsin.